LALIN มั่นใจรายได้ปีนี้โตเข้าเป้า4.7พันลบ. หลังตุนแบ็คล็อกแน่น800ลบ.-เปิดโครงการครบตามแผน
LALIN มั่นใจรายได้ปีนี้โตเข้าเป้า4.7พันลบ. หลังตุนแบ็คล็อกแน่น800ลบ.-เปิดโครงการครบตามแผน
2 ธ.ค. 2562

นายเสรี สินธุอัสว์ ผู้อำนวยการฝ่ายการเงิน บริษัท ลลิล พร็อพเพอร์ตี้ จำกัด (มหาชน) หรือ LALIN เปิดเผยว่า บริษัทคาดรายได้ปี 63 จะเติบโตต่อเนื่องจากปีนี้ เนื่องจากมาตรการกระตุ้นอสังหาริมทรัพย์ของภาครัฐที่ออกมา ทั้งการลดค่าธรรมเนียมการโอนกรรมสิทธิ์ ลดค่าจดจำนอง และอัตราดอกเบี้ยที่อยู่ในระดับต่ำ ก็น่าจะช่วยกระตุ้นกำลังซื้อของผู้บริโภคในช่วงท้ายปีไปจนถึงปีหน้าได้ ซึ่งบริษัทก็มีบ้านในระดับราคาขายเฉลี่ย 2.5 ล้านบาท คิดเป็น 70-80% ของพอร์ตโดยรวม ทำให้เชื่อว่าจะได้รับประโยชน์จากมาตรการอสังหาริมทรัพย์ของภาครัฐ
โดยเบื้องต้นในปีหน้าบริษัทเตรียมเปิดโครงการแนวราบใหม่ เป็นทาวน์โฮมประมาณ 8-10 โครงการ มูลค่าโครงการรวมราว 4,000-5,000 ล้านบาท และวางงบซื้อที่ดินไว้ที่ 1,000 ล้านบาท อย่างไรก็ตาม แผนการดำเนินงานในปีหน้าคาดว่าจะเสนอเข้าที่ประชุมคณะกรรมการบริษัทในวันที่ 3 ม.ค.63 และน่าจะเปิดเผยแผนดังกล่าวได้ในวันที่ 6 ม.ค.63
สำหรับผลประกอบการในปีนี้มั่นใจว่ารายได้จะเติบโตได้ตามเป้าที่ 4,650 ล้านบาท จาก 9 เดือนแรกที่ทำได้แล้ว 3,400 ล้านบาท โดยมองไตรมาส 4/62 น่าจะทำได้อีก 1,250 ล้านบาท เนื่องจากปัจจุบันบริษัทมียอดขายรอโอน (Backlog) อยู่ที่ 700-800 ล้านบาท คาดว่าจะทยอยรับรู้ตั้งแต่ปีนี้ไปจนถึงปีหน้า ขณะที่บริษัทเปิดโครงการได้ครบตามแผน จำนวน 9 โครงการ มูลค่า 6,800 ล้านบาท ซึ่งน่าจะส่งผลทำให้ยอดขายเป็นไปตามเป้าที่ 5,300 ล้านบาท